Gulbrand Johnsen

Gulbrand Johnsen (født 1821, død 1908) var en norsk byggmester som oppførte eller bygget om en rekke kirker på Østlandet, og som også tegnet flere kirker.

Johnsen giftet seg 17. oktober 1848 med Sophie Mathisdatter (født 8. november 1824). De holdt til på gården Finholt, som iblant føyes til navnet. Gulbrand Johnsen kjøpte gården Nokken g.nr. 192 br. 19 (fra Finholt) i 1863 og solgte gården til sønnen Martin i 1883. Johnsen sies å komme fra «en familie hvor bygningsfaget og håndverkstradisjonene gikk i arv fra far til sønn,» samtidig som han skal ha vært selvlært som kirkebygger. Minst to av sønnene er også omtalt som snekkere eller byggmestre: Johan utførte arbeider på Fenstad kirke flere tiår etter faren, og Martin er flere ganger omtalt som byggmester for kirker. Martins sønn var informant for Sigrid og Håkon Christie da de skrev Akershus-bindene av «Norges kirker» på 1960-tallet.

Johnsen var åpenbart velansett som byggmester, og han må ha hatt et betydelig arbeidslag med seg, for gjennom 1860-, 1870- og 1880-årene oppførte han en rekke kirker — iblant flere parallelt — i østlandsområdet. Flere av kirkene ble oppført etter tegninger av Jacob Wilhelm Nordan, som foruten å være arkitekt var kirkedepartementets konsulent i kirkebyggspørsmål. Blant de kirkene Johnsen tegnet selv, er minst én (Årnes) oppført av andre. På midten av 1870-tallet skal Johnsen selv ha uttalt at han til da hadde oppført femten kirker. Andre steder sies det at han til utpå 1890-tallet hadde oppført omtrent femti.

Verker i utvalg 
 Snekkerarbeid på Nes kirke, Nes i Akershus, (1859–60; kirken var tegnet av P.H. Holtermann)
 Ombygging av Fenstad kirke, Nes i Akershus (1863)
 Søndre Høland kirke (1865–66, sammen med Andreas Sand, etter tegninger av Christian H. Grosch)
 Ås kirke (1867, etter tegninger av J.W. Nordan)
 Restaureringsarbeider ved Eidsvoll kirke (ca. 1868–69, dvs. før brannen)
 Nittedal kirke (1869, etter tegninger av J.W. Nordan)
 Kong Oscar IIs kapell, Sør-Varanger (1869, etter tegninger av J.W. Nordan)
 Ombygging av Udenes kirke, Nes i Akershus (1870)
 Setskog kirke, Aurskog-Høland (1874, etter egne tegninger, som ble sett over av J.W. Nordan)
 Feiring kirke, Eidsvoll (1875)
 Asak kirke, Halden kommune (1875, etter tegninger av Nils Brynhildsen, rettet av J.W. Nordan; brant 1891)
 Tegninger til Årnes kirke, Nes i Akershus (1876–78, oppført av Günther Schüssler)
 Eggedal kirke, Sigdal (1878, etter tegninger av Støren & Stenstrup, forelagt J.W. Nordan for godkjenning)
 Nore kirke (1879–80, etter tegninger av J.W. Nordan)
 Skjønne kirke (1879–80, etter tegninger av Henrik Nissen)
 Blaker kirke (1881, etter tegninger av Otto Schønheyder)
 Jondalen kirke, Kongsberg (1881-82, etter tegninger av J.W. Nordan)
 Vestby kirke (1885–86, etter tegninger av Henrik Nissen og Holm Munthe)
 Austbygde kirke, Tinn (1888, etter tegninger av J.W. Nordan)

Referanser

Kilder 
 Norges kirker skildrer kirkene i Akershus og Buskerud og staver ofte Johnsens fornavn «Gudbrand»
 Arc! skildrer Nore og Skjønne kirker
  (Særlig s. 7ff.)
 

 
personer fra Nes kommune i Akershus